ओडिशा : 'विषाक्त भोजन' से महिला और दो नाबालिग बेटों की मौत
भुवनेश्वर: ओडिशा के गंजम जिले के शेरगडा इलाके में स्कूल की एक शिक्षिका और उसके दो बच्चों की संदिग्ध रूप से विषाक्त भोजन खाने से मौत हो गई। पुलिस ने सोमवार को यह जानकारी दी।
पुलिस के एक वरिष्ठ अधिकारी ने बताया कि मृतकों की पहचान सावित्री बेहेरा और उसके जुड़वा बेटों सिबेश और प्रितेश के रूप में हुई है।
पुलिस के मुताबिक, सावित्री, उसके दो बेटे, पति प्रशांत कुमार डकुआ और सास उर्मिला डकुआ रविवार रात को भोजन करने के बाद बीमार पड़ गए थे।
पुलिस ने बताया कि एक स्थानीय अस्पताल में इलाज के दौरान महिला की मौत हो गई जबकि उसके दोनों बेटों को अस्पताल के चिकित्सकों ने मृत लाया घोषित कर दिया था।
शेरगड़ा पुलिस थाने के प्रभारी निरीक्षक सत्यजीत बेनिया ने बताया कि प्रशांत की हालत बेहतर है और उर्मिला अभी भी गंभीर अवस्था में है।
उन्होंने बताया कि तीन लोगों की मौत विषाक्त भोजन की वजह से होने का संदेह है।
बेनिया ने कहा, ''उन्होंने रात के खाने में पनीर की सब्जी, रोटी, मिक्स वेज और दूध पीया था। हम अभी इसकी जांच कर रहे हैं।''
उन्होंने बताया कि अप्राकृतिक मृत्यु का मामला दर्ज कर शवों का पोस्टमार्टम कराने की प्रक्रिया चल रही है।
प्रशांत ने बताया, ''सभी चीजें घर की बनी हुईं थीं। मैं हैरान हूं कि यह सब कैसे हो गया। मैंने अपनी पत्नी और दोनों बच्चों को खो दिया।''
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva